《晚秋羁情》
唐代·佚名

悄焉独立思畴昔，忽尔伤心泪旋滴。常时游涉事文华，今日羁缧困戎敌。

知音好识竟何在，黯然已矣山河隔。吊影惭魂嗟一身，夕往朝来绝三益。

非论邂逅离朋友，抑亦沦济彫羽翮。自怜销瘦衣渐宽，谁念恓惶心转窄。

近来殊俗盈衢路，尚见蒿莱遍街陌。屋宇摧残无个存，犹是唐家旧踪迹。

城边谷口色苍茫，木落霜飞风淅沥。凌晨煞气半天红，薄暮寒云满山白。

羁绁时深情愤怒，漂泊乡遥心感激。不忧懦节向戎夷，只恨更长愁寂寂。

作者简介：亦称无名氏，是指身份不明或者尚未了解姓名的人。源于古代或民间、不知由谁创作的文学、音乐作品会以佚名为作者名称。